Hans Zimmer
Hans Florian Zimmer (rođen 12. septembra 1957) njemački je kompozitor filmske muzike i muzički producent. Osvojio je dva Oskara i četiri Grammyja, a nominovan je za dva Emmyja i Tonyja. Također je uvršten na listu 100 najboljih živućih genija koju je objavio The Daily Telegraph. Njegova djela važna su po integraciji zvukova elektronske muzike s tradicionalnim orkestarskim aranžmanima. Od 1980-ih komponovao je muziku za više od 150 filmova. Njegova djela uključuju Kralj lavova (za koji je osvojio Oskara za najbolju originalnu muziku 1995), Gladijator, Posljednji samuraj, serijal Pirati s Kariba, trilogiju Vitez tame, Početak, Međuzvjezdani i Dunkirk. Drugi Oscar dobio je 2022. za Dune. Prvi dio karijere proveo je u Ujedinjenom Kraljevstvu prije nego što se preselio u Sjedinjene Američke Države. Šef je odjela za filmsku muziku u studijima DreamWorks Pictures i DreamWorks Animation i radi s drugim kompozitorima posredstvom kompanije koju je osnovao, Remote Control Productions, ranije poznate kao Media Ventures. Njegov studio u Santa Moniki u Kaliforniji ima širok spektar računarske opreme i klavijatura, što omogućava brzo kreiranje demo verzija filmskih partitura.